樊山
作者：郭祥正
朝代：宋

paragraphs: 漢室火符熄，羣雄起縱横。
兩京蕩爲墟，萬里無農耕。
曹操劫神器，欲竊禪讓名。
吳蜀恥北面，鼎峙方戰爭。
殺人如鱠魚，天地厭血腥。
至今武昌邑，尚傳吳主城。
長江吞八極，圓壇窺杳冥。
想當禋郊時，志勇掃攙搶。
燔柴封玉牒，冠弁羅公卿。
登山錫宴喜，日光爛旗旌。
寧知後嗣弱，壯業竟無成。
空餘舊基址，千載未欹傾。
常時屢掩卷，每讀涕泗盈。
而况泊舟檝，披榛自徑行。
霸圖何所見，芳草與雲平。
晚浪淙石脚，猶疑兵甲聲。